MƐNI O MAA PEE?
Mo susu si fɔfɔɛ nɛ ɔ he nɛ o hyɛ: Thomas sume kaa e maa ya sukuu mwɔnɛ ɔ. Hwɔɔ hu e be yae. E sume kaa e maa ya sukuu ɔ hu kulaa. Nɔ́ he je ji kaa nyɔhiɔ etɛ nɛ be ɔ, e sukuu bi ɔmɛ gbɛ e he munyu yaya kɛ fia sukuu ɔ. Enɛ ɔ ha nɛ a wo lɛ se biɛhi fuu. Be komɛ ɔ, nɔ ko nyɛɔ nɛ e jeɔ blɔ gbaa womi ngɛ Thomas dɛ kɛ fɔɔ zugba, nɛ nɔ ɔ bua peeɔ e ní kaa e ji blɔ. Be komɛ hu ɔ, ke nihi fuu ma ngɛ e se ɔ, nɔ kake gbaa e yi mi ma, nɛ ke e plɛ e he ɔ, e nyɛ we nɛ e tsɔɔ a kpɛti nɔ nɛ pee jã a. Nihi mane Thomas sɛ gbi ngɛ Intanɛti ɔ nɔ hiɛ, nɛ a wo e he gbeye wawɛɛ nitsɛ . . .
Ke mo ji Thomas ɔ, mɛni o maa pee?
MOO MLƐ NƐ O SUSU HE!
Nɔ́ ko ngɛ nɛ o ma nyɛ maa pee! Ngɛ anɔkuale mi ɔ, o ma nyɛ maa ku yi mi walɔ ɔ nya la nɛ e he be hiae kaa o maa fia lɛ nɔ́. Ngɛ mɛni blɔ nɔ?
O MI MI NƐ KO FU. Baiblo ɔ de ke: “Kuasia jeɔ e we abofu tsuo kpo; se ní lelɔ lɛɛ e toɔ e tsui si kɛ tsiɔ abofu nya.” (Abɛ 29:11) Ke nihi nɛ a waa mo yi mi ɔ na kaa o mi mi fu we ɔ, eko ɔ, a be mo yi mi wae hu.
KOO YE O HE LUE. Baiblo ɔ de ke: “Nyɛ ko pee nɔ ko yayami kɛ to yayami nane mi.” (Roma Bi 12:17) Ke o bɔ mɔde kaa o maa ye o he lue ɔ, sane ɔ ma puɛ kulaa.
MOO TU HAOMI NYA FO. Baiblo ɔ de ke: “Nɔmlɔ nɛ le nɔ́ ɔ, ke e na haomi nɛ ma a, e tuu nya fo, nɛ e ya laa e he.” (Abɛ 22:3) Bɔɔ mɔde nɛ o yu o he ngɛ yi mi wali a he.
KO HA NƆ Ɔ HETO NƐ MA HA NƐ E MI MI MA FU. Baiblo ɔ de ke: “Ke o kɛ gbi blɛuu ha munyu heto ɔ, e tsiɔ abofu nya.” (Abɛ 15:1) Bɔɔ mɔde po kaa o maa wo nɔ ɔ nya muɔ. Kaa nɔ hyɛmi nɔ́ ɔ, ke yi mi walɔ ko de mo ke o kle tsɔ ɔ, o ma nyɛ ma si o konɔ nɛ o de lɛ ke, “I na kaa e he hia nɛ ma ha ye nɔ nɛ gbɔ bɔɔ!”
KOO PO NƆ Ɔ NYA MI. Nora nɛ e ye jeha 19 ɔ de ke: “Ke nɔ ko ngɛ o nya gbae nɛ o pui e nya mi ɔ, lɔ ɔ tsɔɔ kaa o buɔ o he, nɛ o ngɛ he wami pe lɛ. Lɔ ɔ hu tsɔɔ kaa o yeɔ o he nɔ. Yi mi walɔ ɔ be jamɛ a su ɔ eko.”
—2 Timoteo 2:24.
KOO PEE O NÍ MƆBƆMƆBƆ. Behi fuu ɔ, yi mi wali le nihi nɛ a peeɔ a ní mɔbɔmɔbɔ nɛ́ ke a wa mɛ yi mi ɔ, a be nyɛe maa pee mɛ nɔ́ ko kɛ to nane mi. Se ke a na kaa o pee we o ní mɔbɔmɔbɔ ɔ, a be nyɛe ma gba o nya.
BƆƆ NƆ KO AMANIƐ. Nɔ ko nɛ be ko nɛ be ɔ e ji tsɔɔlɔ ɔ de ke: “E sa nɛ nɔ fɛɛ nɔ nɛ a waa lɛ yi mi ɔ nɛ bɔ ni kpahi amaniɛ. E da blɔ kaa a maa pee jã, nɛ lɔ ɔ hu maa po ni kpahi a he piɛ ngɛ yi mi wali a he.”